香港劇集

香港劇集係香港製作嘅電視劇、網絡劇嘅統稱。咁多年來，多數港劇由香港兩間免費電視台無綫電視同亞洲電視拍攝，香港政府屬下嘅香港電台亦有製作多部經典電視劇。2010年代中開始，香港多咗第啲電視台同製作公司參與製作電視劇。

港劇除咗喺香港播出之外，亦有賣埠到台灣、東南亞、北美及其它海外華人地方。1980年代，港劇進入開始改革開放嘅中國大陸。港劇最主要嘅觀眾係香港本地及廣東地區嘅居民，以及海外嘅香港同廣東僑民。此外，港劇亦受到中國大陸、台灣、東南亞等地方嘅華人，甚至其它民族嘅人歡迎。同港產片、粵語流行音樂一樣，香港電視劇係香港流行文化好重要嘅一部分，向全世界輸出香港文化，對華人生活影響深遠。

影響

文化 
電視劇文化係香港流行文化非常重要嘅部分。1970年代後期，一批受歡迎嘅無綫電視製作人進軍電影業，例如徐克、許鞍華等，令香港進入新浪潮電影年代。今日香港嘅著名導演、編導，例如杜琪峯、王家衞、韋家輝等，演員，例如周潤發、周星馳、張曼玉、梁朝偉、劉德華等，好多都係無綫出身。無綫、亞視同港台培養咗大批演藝人員成為香港影視界嘅主力。

1974年，無綫電視劇集《啼笑因緣》首次使用粵語主題曲，被視為香港粵語流行曲發展嘅里程碑，標誌香港粵語流行曲再興起。劇集主題曲流行，令歌手亦得以多上電視節目，兩者相互推動，令本土音樂得以蓬勃發展。由1978年開始，獲得白金銷量嘅香港本地唱片數目，超越外國音樂唱片。

無綫電視
 亞洲電視
 港產片